  Константин Вознесенских Анжелика Тихонова корреспондент Быдӟым Атыкай ожлэн нырысетӥ нуналъёсысеныз ик Горд армилэн радъёсаз тросэз удмурт гожъясьёс, кылбурчиос но султӥзы. Соос пӧлын Пётр Блинов, Филипп Кедров, Михаил Петров, Аркадий Клабуков, Михаил Можгин, Игнатий Гаврилов, Тимофей Шмаков, Михаил Воронцов, Степан Широбоков. Озьы ик фронтэ Ашальчи Оки, Николай Байтеряков, Михаил Лямин но мукетъёсыз кошкизы. Кылбурчи Филипп Кедров ротаен кивалтӥз. Кылбурчи, драматург Игнатий Гаврилов ожгар корреспондентвал. Михаил Петров командирлэн воштӥсез луиз, Михаил Лямин – штабысь офицер, Степан Широбоков – шофёр, «Катюшаос» доры снарядъёс вуттылӥз, Ашальчи Оки – хирург луыса ужаз. Ож бусыосын но соос ӧз вунэтылэ кылбуръёс, веросъёс, очеркъёс, статьяос гожъяны. Ож кутскем бере кык толэзь гинэ ортчыса, Удмуртиысь кун издательство ужъёсынызы ӟуч но удмурт кылын бичетъёс поттӥз, соос пӧлын «Ми вормом!». Нош 1943-тӥ арын издательствоын ик «Патриотъёс» сборник дасязы. Отчы Михаил Можгинлэн, Аркадий Клабуковлэн, Михаил Горбушинлэн, Василий Садовниковлэн но мукетъёсызлэн очеркъёссы, кылбуръёссы пыризы. Оглом Удмуртиысь 40 пала ӟуч но удмурт гожъяськисьёс фашистъёсын ожмаськизы. Кинлы ке шуд усиз вордскем палъёсаз бертыны, кинлы ке ӧз. Ӵапак соослы сӥзьыса, ми, ивортодэтъя «Удмуртия» агентство, Быдӟым Атыкай ож сярысь кылбуръёсын видеоролик дасямы. Сое лэсьтыны Удмуртиысь йӧскалык лыдӟетъюртын ужасьёс юрттӥзы. Соос Флор Васильевлэсь, Алексей Ельцовлэсь но Николай Байтеряковлэсь кылбуръёссэс лыдӟизы. Тегъёс: Удмуртия Йӧскалыклыдӟетъюрт Ижкар БыдӟымАтыкайож ВормонНунал кылбурет  